Document ID: 32006D0214

KOMISJONI OTSUS,
7. märts 2006,
millega muudetakse otsuse 2002/308/EÜ (millega kehtestatakse kalahaiguste viirusliku hemorraagilise septitseemia (VHS) ja/või nakkusliku vereloomenekroosi (IHN) suhtes heakskiidetud vööndite ja kalakasvanduste loetelud) I ja II lisa
(teatavaks tehtud numbri K(2006) 683 all)
(EMPs kohaldatav tekst)
(2006/214/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. jaanuari 1991. aasta direktiivi 91/67/EMÜ, mis käsitleb loomatervishoiunõudeid akvakultuurloomade ja -toodete turuleviimise suhtes, (1) eriti selle artikleid 5 ja 6,
ning arvestades järgmist:
(1)
Komisjoni otsusega 2002/308/EÜ (2) on kehtestatud teatavate kalahaiguste suhtes heakskiidetud vööndite ja heakskiitmata vööndites asuvate heakskiidetud kalakasvanduste loetelu.
(2)
Itaalia on esitanud põhjendused viirusliku hemorraagilise septitseemia (VHS) ja nakkusliku vereloomenekroosi (IHN) suhtes heakskiidetud vööndite staatuse saamiseks oma territooriumi teatavatele vöönditele. Neis vööndites ei ole sealsete kalakasvanduste tootmistsükli erilisuse tõttu võimalik võtta proove vastavalt komisjoni 22. veebruari 2001. aasta otsusele 2001/183/EÜ, milles sätestatakse proovivõtuplaanid ja diagnostikameetodid teatavate kalahaiguste avastamiseks ja nende esinemise kinnitamiseks ning millega tunnistatakse kehtetuks komisjoni otsus 92/532/EMÜ. (3)
(3)
Otsuse 2001/183/EÜ koostamisel sellist tootmist ette ei nähtud. Esitatud dokumendid tõendavad, et nimetatud vööndites on loomade tervisliku seisundi kaitse samaväärne nende vööndite omaga, kus on proove võetud vastavalt otsusele 2001/183/EÜ. Seega vastavad need vööndid direktiivi 91/67/EMÜ artikli 5 nõuetele. Seepärast tuleks neile anda heakskiidetud vööndi staatus ning lisada need heakskiidetud vööndite loetellu.
(4)
Prantsusmaa on esitanud põhjendused viirusliku hemorraagilise septitseemia (VHS) ja nakkusliku vereloomenekroosi (IHN) suhtes heakskiidetud vööndite staatuse saamiseks oma territooriumi teatavatele vöönditele. Esitatud dokumentidest ilmneb, et need vööndid vastavad direktiivi 91/67/EMÜ artikli 5 nõuetele. Seepärast tuleks neile anda heakskiidetud vööndi staatus ning lisada need heakskiidetud vööndite loetellu.
(5)
Austria, Saksamaa ja Itaalia on esitanud põhjendused oma territooriumi heakskiitmata vööndis asuvatele teatavatele kalakasvandustele VHSi ja IHNi suhtes heakskiidetud kalakasvanduse staatuse saamiseks. Esitatud dokumentidest ilmneb, et need kalakasvandused vastavad direktiivi 91/67/EMÜ artikli 6 nõuetele. Seepärast tuleks neile anda heakskiitmata vööndis asuva heakskiidetud kasvanduse staatus ja lisada need heakskiidetud kasvanduste loetellu.
(6)
Saksamaa on teatanud IHNi leiust kahes kalakasvanduses, mida varem peeti sellest haigusest vabaks. Need kalakasvandused on siiski endiselt vabad VHSist. Seega ei tuleks neid kalakasvandusi otsuses 2002/308/EÜ enam nimetada IHNi-vabadeks.
(7)
Seepärast tuleks otsust 2002/308/EÜ vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2002/308/EÜ muudetakse järgmiselt.
1.
I lisa asendatakse käesoleva otsuse I lisa tekstiga.
2.
II lisa asendatakse käesoleva otsuse II lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 7. märts 2006

Labels: 0
18
6